Tisztelt szívműtétre készülő Betegünk! 
 Ezt a tájékoztatót azért állítottuk össze, hogy segítse az Ön műtétre való felkészülését, ezért kérjük figyelmesen olvassa el a benne foglaltakat. 
 Klinikánkra való felvétel a műtéti beavatkozást megelőző nap reggel történik 8:00 - 9:00 óra között a recepción. 
Ha a felvétel vasárnapra esik, akkor elég 9:00 – 10:00 óra között érkezni (a portaszolgálat fogja felkísérni a szívsebészeti osztályra). 
 Mit kell magával hoznia?  
 - Beutaló (gondozó háziorvostól, kardiológustól vagy klinikánk zárójelentése) 
- Korábbi teljes egészségügyi dokumentáció (zárójelentések, egyéb orvosi leletek) 
- Pontos, aktuális gyógyszerlista! 
- Kis méretű, kb 90x60cm méretű törülköző befekvéskor 4-6 darab / napi 2 
- Fogápolási kellékek, fésű, férfiaknál borotva, evőeszközök, pohár stb. 
- Papucs 2 pár/ zuhanyozáshoz, sétához (lehetőség szerint a pántja állítható legyen) 
- Elöl gombolható pizsamafelső vagy rövid ujjú ing + pizsamanadrág / hálóing befekvéskor 2-3 db 
- Speciális gyógyszerek pl. inzulin, szemcsepp, inhalátor stb. min. 1 havi adag 
- Mellkasszorító pánt 
- Kispárna (lehetőség szerint szivacs párna legyen) 
- Olvasószemüveg, nagyothalló készülék (elemek a készülékbe!), telefontöltő 
 A kézmosáshoz ill. zuhanyozáshoz szükséges fertőtlenítő folyékony szappant/betegfürdetőszert klinikánk biztosítja a kórházi tartózkodás teljes ideje alatt. 
 A műtéti területek (mellkas, alsó végtag) szőrtelenítése a műtét napján reggel klinikánkon történik 
Műtét alatt ékszert, piercinget nem szabad viselni, ezeket lehetőség szerint még otthon távolítsa el
Műköröm, festett köröm eltávolítását kérjük!
Értéktárgyat módunkban van elzárni, de lehetőség szerint ne hozzon magával! 
 
A műtéti előkészítés menete:  
A műtétről a műtétet megelőzően operáló orvosától kap felvilágosítást. 
A befekvés napján ebédet a klinikánk biztosít önöknek. Ha igénylik, személyre szabott diétát tudunk biztosítani. Vacsorát csak a cukorbetegek fogyaszthatnak. Éjféltől már nem lehet sem enni, sem inni. 
A csomagjaikat a műtét reggelén elzárjuk, mobiltelefont az intenzív osztályon nem használhatnak. 
A műtét reggelén egy nyugtatót/altatót kapnak, ami csökkenti a szorongást. 
A műtétet követően az Intenzív osztályra kerülnek, a műtét ideje átlagosan 4-6 óra
A betegek állapotuktól függően a 2., 3. napon a szívsebészeti osztályra kerülnek, ahol a már megtanult gyógytornát fogják végezni és továbbfejleszteni, gyógytornászaink segítségével. Klinikánkon 6-8 napot tartózkodnak, majd 3 hét rehabilitációs kezelés következik. Az időpontot és az Önök oda jutását kolléganőnk szervezi meg.  
A fekvőbeteg osztály elhagyását az ápolóknak jelezni szükséges pl. séta, kávézás esetén. 
Az intézmény teljes területén tilos a dohányzás! 
 Házirendünk a Szívsebészeti Osztályon kihelyezett faliújságon is megtalálható, kérjük figyelmes elolvasását és betartását.  
Látogatási idő: 
 - Szívsebészeti Osztály II. emelet: minden nap 09:00-17:00 között  
- Szívsebészeti Intenzív Osztály 1. emelet: minden nap 10:00-12:00 és 15:00-18:00 között 
 A hozzátartozók telefonon érdeklődhetnek minden nap 09:00-19:00 óra között a 
  06 72/536-001 központi szám hívása után:  
- Szívsebészeti Osztály II. emelet: 34662-es mellék (Szívsebészeti Osztályunkon mobil telefon használható).  
- Szívsebészeti Intenzív Osztály 1. emelet: 34663-as melléken ill. 06 72/535-878-as közvetlen számon tudnak (Szívsebészeti Intenzív Osztályunkon mobiltelefon nem használható) 

Tisztelettel, Szívgyógyászati Klinika Intenzív osztály munkatársai

